Dr Jesus wird in ä baar nitchristlige Quelle erwähnt, wo aber keini drvo kontemporär isch. Es git Dokumänt wie im Sueton siis Läbe vom göttlige Claudius (25.4), wo druf hiwiise, ass d Römer ä baar Johr noch em Dod vom Jesus uf öbber ufmerksam gsi si, wo z Jerusalem under de Jude Ufrüehr verursacht und wo Chrestus gheisse haig.[3] Noch em Tacitus, won ä Generation spöter d Annale gschriibe het, si d Ahänger vom Christus, wo vom Pontius Pilatus hiigrichdet worden sig, in dr Ziit vom Kaiser Nero scho gnueg bekannt gsi, ass mä sä het afo verfolge. [4] Die Quelle zele aber nit as unabhängig, wil si sich uf die christligi Überliiferig stütze. Em jüdische Historiker Josephus Flavius siis Kapitel über ä Jesus in de Alterdümer vo de Jude si vo christlige Kopierer so stark abgänderet worde, as mä siini eigene Betrachtige nüm cha underscheide vo däm, wo drzuegschriibe worden isch.[5]